Къалэн нэхъыщхьэр щIыналъэм хабзэр щыгъэбыдэнырщ
КъБР-м и Iэтащхьэм и къалэнхэр пIалъэкIэ зыгъэзащIэ
КIуэкIуэ Юрий апхуэдэу щыжиIащ республикэм и хабзэхъумэ IэнатIэхэм я унафэщIхэм щаIущIам
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий яхуэзащ федеральнэ къарузехьэ IэнатIэхэм: УФ-м и ФСБ-м и Управленэу КъБР-м щыIэм, КъБР-м щыIэ МВД-м, УФ-м СледствиемкIэ и комитетым СледствиемкIэ и управленэу КъБР-м щыIэм, УФ-м Наркотикхэр зэрызэблагъэкIым кIэлъыплъынымкIэ и федеральнэ къулыкъущIапIэм и Управленэу КъБР-м щыIэм, УФ-м Iэпхъуэшапхъуэхэм я IуэхухэмкIэ и федеральнэ къулыкъущIапIэм и Управленэу КъБР-м щыIэм, нэгъуэщI зыбжанэми я унафэщIхэм.
ЗэIущIэм гулъытэ хэха щыхуащIащ республикэм щыпсэухэм я шынагъуэншагъэр къызэгъэпэщыным, экстремизмэмрэ терроризмэмрэ япэщIэтыным, экономикэм хабзэншагъэхэр щемыгъэлэжьыным ехьэлIа къалэнхэр дэгъэкIынымкIэ хабзэхъумэ органхэм я зэфIэкIыр зэгъэуIуным.
Хабзэхъумэ органхэм я лэжьакIуэхэу хахуагъэрэ лIыхъужьыгъэрэ яхэлъу зи къалэнхэр зыгъэзащIэхэм икIи махуэ къэс псэзэпылъхьэпIэ ихуэхэм я гугъу щищIым, КIуэкIуэ Юрий къыхигъэщащ зи къалэнхэм епцIыжхэр а IэнатIэхэм къыхэгъэкъэбзыкIын зэрыхуейр. Законымрэ захуагъэмрэ къыщхьэщыжыну зи къалэнхэм, къыхигъэщхьэхукIащ КIуэкIуэ Юрий, езыхэм цIыхугъэмрэ пэжыгъэмрэ я щапхъэ ягъэлъэгъуэн хуейщ.
ЗэIущIэм кърикIуахэм япкъ иткIэ яубзыхуащ республикэм и щIыналъэм законымрэ жылагъуэ хабзэмрэ щыхъумэнымкIэ лэжьын хуейхэр.
КъБР-м и Iэтащхьэмрэ
Правительствэмрэ я пресс-IуэхущIапIэ.
